12 dood in gru-ongelukFoto: KZN EMS Twaalf mense is Saterdag dood in ŉ gru-ongeluk tussen Underberg en Bulwer in KwaZulu-Natal. Robert McKenzie, woordvoerder van die provinsiale nooddienste, het gesê die ongeluk het in Kilimon plaasgevind. Die bestuurder van die taxi het glo beheer verloor waarna die taxi die pad verlaat het. ŉ Kind is ook in die ongeluk dood terwyl drie mense ernstige beserings opgedoen het. Paramedici van verskeie private ambulansdienste was ook op die toneel. Volgens berigte is al die oorledenes deel van dieselfde familie. Sihle Zikalala, premier van KwaZulu-Natal, en Bheki Ntuli, LUR vir vervoer en gemeenskapsveiligheid, sal vandag die naasbestaandes van die oorledenes besoek. “Ons harte gaan uit na diegene wat geliefdes verloor het in hierdie verskriklike ongeluk. Ons hoop dat hulle troos kan vind in hierdie moeilike tyd. Ons wens ook die beseerdes ŉ vinnige herstel toe,” het Zikalala gesê. Die gru-ongeluk volg nadat ses mense Vrydagaand buite Ladysmith dood is toe ŉ bakkie gerol het. Vyf mense is beseer. Russel Meiring, woordvoerder van ER24, het gesê hul paramedici het omstreeks 21:45 op die toneel aangekom. Die provinsiale nooddienste was toe reeds op die toneel besig. ŉ Bakkie het op sy sy in ŉ veld sowat 150 m van die pad af gelê. Mense het verspreid om die bakkie gelê. Vyf mense het reeds aan hul beserings beswyk. Een van die beseerdes was in ŉ kritieke toestand en is kort daarna by ŉ hospitaal dood verklaar.